Târgul de Crăciun din Piața Constituției se deschide oficial joi, la ora 16, iar luminile vor fi aprinse simultan cu iluminatul festiv din București, la ora 18, a anunțat primarul general al Capitalei, Nicușor Dan.
Un târg de Crăciun se deschide miercuri seară și în Sectorul 6 al Capitalei.
Primarul spune că au fost făcute "probe de lumini în Piața Constituției și totul arată spectaculos".
"Am făcut aseară probe de lumini în Piața Constituției și totul arată spectaculos. Târgul de Crăciun se deschide oficial mâine la ora 16:00, iar la ora 18:00 aprindem luminile în Piață simultan cu iluminatul festiv din oraș. Bradul de 30 de metri e împodobit, iar Căsuța lui Moș Crăciun e gata să-i primească pe copii", a scris Nicușor Dan, miercuri, pe Facebook.